Kings lak mekaar dat die polle spat | Netwerk24
Kings lak mekaar dat die polle spat
Deur Michael Green 24 Augustus 2018 22:30
’n Paar spelers wat vandeesweek eers saam met die Southern Kings begin oefen het, sal na verwagting Maandag saam met die Oos-Kaapse span op die vliegtuig wees Europa toe.
Tango Balekile sal na verwagting Maandag saam met die Kings op die vliegtuig Europa toe klim. Foto: Gallo Images
Die Kings speel volgende week teen Zebre in Italië en die week daarna teen die Dragons in Wallis.
In dié stadium hou Deon Davids, die Kings se hoofafrigter, nog sy kaarte teen sy bors oor hoe sy toerspan gaan lyk.
Geoordeel aan Vrydag se oefening, kan nuwelinge soos die voormalige Springbok-vleuel Bjorn Basson en die voormalige veelsydige agterspeler van die Bulle Ulrich Beyers in die groep opgeneem word.
Tango Balekile, ’n haker wat verlede jaar vir die Kings gespeel het, maar aanvanklik nie gekontrakteer is nie, kan ook saamreis.
Dieselfde geld die skrumskakel Godlen Masimla.
Die Kings het min diepte en bogenoemde spelers sal noodgedwone ingesluit moet word.
Hulle sal waarskynlik as plaasvervangers diens doen vir die eerste wedstryd.
Die Kings het mekaar behoorlik die stryd aangesê in Vrydag se oefening.
Hulle het weliswaar nie in die aanloop tot die eerste wedstryd ’n oefenwedstryd gespeel nie, maar die spelers het mekaar in Vrydag se sessie geduik dat die graspolle spat.
Een van die hakers, Alandré van Rooyen, het ’n bloedneus opgedoen.
Nog een, die jong voorryman Lupumlo Mcguca, het met ’n seer enkel noodhulp gaan soek.
* Stephan de Witt, ’n flank van die Westelike Provinsie, en Ruan van Rensburg, ’n veelsydige agterspeler van die Cheetahs, het ook intussen by die Kings begin oefen.
Meer oor: Pro14 | Southern Kings | Kings
Laat Maties die Pro14 beproef
Bjorn dalk op heelagter vir Kings
Kings se Schalk soos Os du Randt